আরও স্পষ্ট করে বললে, স্যান্টোসের নবাগত মিডফিল্ডার, ২৫ বছরের লুকাস লিমা গোল করে দলকে হারের মুখ থেকে রক্ষা করলেন। তারই মধ্যে লাল কার্ড (জোড়া হলুদ কার্ড) দেখে মাঠ ছাড়লেন প্যারিস সঁ জরমঁ তারকা দাভিদ সিলভা। ম্যাচের পর বিরক্ত ব্রাজিল কোচ কার্লোস দুঙ্গা যে প্রসঙ্গে বলেছেন, ‘‘আমি মনে করি লাল কার্ড দেখার মতোই কাজ করেছিল লুইজ। আমি তা নিয়ে কোনও অভিযোগ জানাব না।’’
চলতি মরসুমে দুর্দান্ত ফর্মে থাকা নেমার দ্য সিলভা স্যান্টোস জুনিয়রের দিকেইই তাকিয়েছিল ব্রাজিল শিবির। কিন্তু ম্যাচে বার্সেলোনা তারকা তেমন কোনও চমকই দিতে পারেননি। তবে অধিনায়ককে আ়ড়ালই করেছেন দুঙ্গা। ব্রাজিল কোচের দাবি, ‘‘নেমার দলের জন্য খেলে। হতে পারে বার্সেলোনাতে যে ফুটবল ও উপহার দিয়ে এসেছে তা এখানে মেলে ধরতে পারেনি। কিন্তু সেই পারফরম্যান্স দিয়ে নেমারের বিচার করা ভুল হবে।’’

গোলের পর লাভেজ্জির হুঙ্কার।
আরও বলেছেন, ‘‘ক্লাবের হয়ে ম্যাচ খেলেই নেমার জাতীয় দলের সঙ্গে যোগ দিয়েছিল। ভাল করে প্র্যাক্টিস করার সময়ও পায়নি। আমার ধারণা, পেরুর বিরুদ্ধে আমরা ফের পুরনো নেমারকে দেখব।’’
শক্তিতে অনেক পিছিয়ে থাকার পরেও শনিবার ম্যাচের শুরু থেকে আর্জেন্তিনার আক্রমণ অনেক বেশি ছিল। ৩১ মিনিটে গঞ্জালো হিগুয়াইনের সেন্টার থেকে গোল করে যান এজেকুয়েল লাভেজ্জি। কিন্তু সেই ব্যবধান ধরে রাখতে পারেনি আর্জেন্তিনা। ৫৮ মিনিটে ম্যাচে সমতা ফিরিয়ে আনেন লিমা। তবে তার আগে ডগলাস কোস্তার হেড পোস্টে লেগে ফিরে আসে। তিন ম্যাচে দু’পয়েন্ট নিয়ে লাতিন আমেরিকা গ্রুপে এই মুহূর্তে ন’নম্বরে রয়েছে আর্জেন্তিনা। তবে ম্যাচের পর দলের পারফরম্যান্স নিয়ে সন্তোষ প্রকাশ করেছেন কোচ জেরার্দো তাতা মার্তিনো।
তিনি বলেছেন, ‘‘আমরা শক্তিতে অনেক পিছিয়ে ছিলাম। কিন্তু তার পরেও ফুটবলাররা ইতিবাচক ম্যাচ খেলেছে।’’ যদিও তিনি এ-ও মেনে নিয়েছেন যে, আগামী ম্যাচগুলিতে জয় না পেলে সংকট বাড়বে। মার্তিনো বলেছেন, ‘‘এই ফলে খুশি হলেও আগামী ম্যাচগুলি থেকে পুরো পয়েন্ট চাই। কলম্বিয়ার বিরুদ্ধে আগামী সপ্তাহে আমরা খেলব। সেই ম্যাচে যে কোনও মূল্যে জিততে হবে।’’